Document ID: 32002R0419

Title and Content:
Κανονισμός (ΕΚ) αριθ. 419/2002 της Επιτροπής της 6ης Μαρτίου 2002 για την τροποποίηση του κανονισμού (ΕΚ) αριθ. 2390/1999 για τη θέσπιση των λεπτομερών κανόνων εφαρμογής του κανονισμού (ΕΚ) αριθ. 1663/95 όσον αφορά τη μορφή και το περιεχόμενο των λογιστικών στοιχείων τα οποία κράτη μέλη πρέπει να θέτουν στη διάθεση της Επιτροπής στο πλαίσιο της εκκαθάρισης των λογαριασμών του ΕΓΤΠΕ, τμήμα Εγγυήσεων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, σχετικά με τη χρηματοδότηση της κοινής γεωργικής πολιτικής(1), και ιδίως το άρθρο 4 παράγραφος 8, τον κανονισμό (ΕΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(2), όπως τροποποιήθηκε τελευταία από τον κανονισμό (ΕΚ) αριθ. 1666/2000(3), και ιδίως το άρθρο 21 και τις αντίστοιχες διατάξεις των άλλων κανονισμών περί κοινής οργανώσεως αγοράς στους τομείς των γεωργικών προϊόντων, Εκτιμώντας τα ακόλουθα: (1) Το άρθρο 4 παράγραφος 2 του κανονισμού (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση των λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά τη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων(4), όπως τροποποιήθηκε τελευταία από τον κανονισμό (ΕΚ) αριθ. 2025/2001(5), ορίζει ότι τα λογιστικά στοιχεία που αναφέρονται στο άρθρο 4 παράγραφος 1 στοιχείο γ) του προαναφερθέντος κανονισμού πρέπει να αποστέλλονται στην Επιτροπή μέχρι τις 10 Φεβρουαρίου του έτος που ακολουθεί το τέλος του σχετικού οικονομικού έτους. Ο κανονισμός (ΕΚ) αριθ. 2390/1999 της Επιτροπής(6), όπως τροποποιήθηκε τελευταία από τον κανονισμό (ΕΚ) αριθ. 1863/2001(7), καθορίζει τη μορφή και το περιεχόμενο των λογιστικών στοιχείων τα οποία τα κράτη μέλη πρέπει να θέτουν στη διάθεση της Επιτροπής στο πλαίσιο της εκκαθάρισης των λογαριασμών του ΕΓΤΠΕ, τμήμα Εγγυήσεων. Είναι αναγκαίο να τροποποιηθεί ο κανονισμός (ΕΚ) αριθ. 2390/1999 προκειμένου να ευθυγραμμιστεί προς τον κανονισμό (ΕΚ) αριθ. 1663/95. (2) Προκειμένου να καταστεί δυνατόν στην Επιτροπή να διαδραματίσει το ρόλο της στο πλαίσιο της κοινής γεωργικής πολιτικής, θα πρέπει να είναι σε θέση να παρακολουθεί τις εξελίξεις στις αγορές των γεωργικών προϊόντων και να πραγματοποιεί οικονομικές προβλέψεις σε σχέση με τις αγορές αυτές. Οι κοινές οργανώσεις αγοράς στους τομείς των γεωργικών προϊόντων προβλέπουν μια γενική υποχρέωση για τα κράτη μέλη και την Επιτροπή να ανταλλάσσουν τις απαραίτητες πληροφορίες για την καλή λειτουργία των εν λόγω οργανώσεων. Προς το σκοπό της επίβλεψης και της πρόβλεψης, θα πρέπει να καταστεί δυνατό να γίνεται χρήση των λογιστικών πληροφοριών που παρέχονται από τα κράτη μέλη προς την Επιτροπή σύμφωνα με το άρθρο 4 παράγραφος 2 του κανονισμού (ΕΚ) αριθ. 1663/95. Για το σκοπό αυτό, και με την επιφύλαξη των υποχρεώσεων σχετικά με την ανταλλαγή πληροφοριών στο πλαίσιο των κοινών οργανώσεων αγοράς, ο κανονισμός (ΕΚ) αριθ. 2390/1999 θα πρέπει να υποστεί τροποποίηση, για να καταστήσει δυνατή την προαναφερθείσα χρήση των λογιστικών πληροφοριών. (3) Η προστασία των φυσικών προσώπων έναντι της επεξεργασίας δεδομένων προσωπικού χαρακτήρα διέπεται από τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών(8). Ο κανονισμός αυτός εφαρμόζεται πλήρως στο πλαίσιο του κανονισμού (ΕΚ) αριθ. 2390/1999. Κατά συνέπεια, όταν γίνεται χρήση των λογιστικών πληροφοριών που αναφέρονται στο άρθρο 4 παράγραφος 1 στοιχείο γ) του κανονισμού (ΕΚ) αριθ. 1663/95 για λόγους επίβλεψης και πρόβλεψης στο γεωργικό τομέα, η Επιτροπή πρέπει να λάβει τα ενδεδειγμένα μέτρα για την κατοχύρωση της ασφαλούς χρήσης των δεδομένων όπως απαιτείται από τις διατάξεις του κανονισμού (ΕΚ) αριθ. 45/2001, ειδικότερα μέσω της ενοποίησης και του ανώνυμου χαρακτήρα των δεδομένων. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ταμείου, καθώς και των σχετικών επιτροπών διαχείρισης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2390/1999 τροποποιείται ως εξής: 1. Ο τίτλος αντικαθίσταται από το ακόλουθο κείμενο: "Κανονισμός (ΕΚ) αριθ. 2390/1999 της Επιτροπής, της 25ης Οκτωβρίου 1999, για τον προσδιορισμό της μορφής και του περιεχομένου των λογιστικών στοιχείων, τα οποία πρέπει να υποβάλλονται στην Επιτροπή προς το σκοπό της εκκαθάρισης των λογαριασμών του ΕΓΤΠΕ, τμήμα Εγγυήσεων, τόσο για λόγους επίβλεψης όσο και πρόβλεψης". 2. Στο άρθρο 1, οι όροι "άρθρο 2 παράγραφος 1 του κανονισμού (ΕΚ) αριθ. 1663/95" αντικαθίστανται από τους όρους "άρθρο 4 παράγραφος 1 στοιχείο γ) του κανονισμού (ΕΚ) αριθ. 1663/95". 3. Το άρθρο 2 αντικαθίσταται ως εξής: "Άρθρο 2 1. Οι λογιστικές πληροφορίες που αναφέρονται στο άρθρο 4 παράγραφος 1 στοιχείο γ) του κανονισμού (ΕΚ) αριθ. 1663/95 χρησιμοποιούνται από την Επιτροπή αποκλειστικά προς το σκοπό: α) της εκπλήρωσης των καθηκόντων της στο πλαίσιο της εκκαθάρισης των λογαριασμών του ΕΓΤΠΕ, τμήμα Εγγυήσεων, σύμφωνα με τον κανονισμό (ΕΚ) αριθ. 1258/1999· β) της επίβλεψης των εξελίξεων και της δημιουργίας προβλέψεων στον γεωργικό τομέα. 2. Εφόσον οι λογιστικές πληροφορίες που αναφέρονται στην παράγραφο 1 περιλαμβάνουν προσωρινά στοιχεία που απολαύουν προστασίας βάσει του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου(9), η Επιτροπή θα λάβει τα ενδεδειγμένα μέτρα με σκοπό την κατοχύρωση της ασφαλούς χρήσης των δεδομένων που απαιτούνται από τον εν λόγω κανονισμό. Ειδικότερα, εάν οι λογιστικές πληροφορίες χρησιμοποιούνται από την Επιτροπή για το σκοπό που αναφέρεται στην παράγραφο 1 στοιχείο β), η Επιτροπή θα καταστήσει τα στοιχεία αυτά ανώνυμα και θα τα επεξεργάζεται αποκλειστικά με συγκεντρωτική μορφή. 3. Η Επιτροπή πρέπει να εξασφαλίσει ότι οι λογιστικές πληροφορίες που αναφέρονται στην παράγραφο 1 διατηρούνται εμπιστευτικές και ασφαλείς." Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Μαρτίου 2002.

Classification Labels:
318
317
17
588

Label Descriptions:
{"318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 5283
3605
1005
1422
1451
1155

EuroVoc IDs (Expanded): 5283
3605
1005
1422
1451
1155

Dataset Source: meu

Split: train